## Introduktion og baggrund

Per 1. september 2021 indførte CISU nye budgetformater for Civilsamfundspuljen inkl. Engagementspuljen og Styrkelse af Civilsamfundets Råderum. Implementeringen af de nye budgetformater skyldes, at Udenrigsministeriet har besluttet at omlægge til en anden og mere transparent finansieringsmodel i forhold til sine danske partnere, herunder CISU.

Den nye model indebærer blandt andet, at man fra 1. januar 2022 ikke længere kan *søge om* overhead af lønninger for fastansat personale i den danske organisation. I stedet for overhead er der mulighed for, at den danske organisation kan medtage projektunderstøttende omkostninger i budgettet. På denne måde har den danske organisation mulighed for at få dækket en rimelig andel af projektets udgifter til f.eks. kontorhold, lønning af ledelse, lønandel til tværgående medarbejdere, IT-udstyr etc.

Fra 1. januar 2022 kan man heller ikke længere *afregne* overhead af lønninger for fastansat personale i den danske organisation. Hvis man har medtaget overhead i sit budget, og projektet har slutdato *efter* 1. januar 2022, skal overhead derfor afregnes på en ny måde.

|  |
| --- |
| For bevillinger, der har slutdato i 2021, skal bevillingshavere IKKE forholde sig til ændringerne.For bevillinger, der har slutdato senere end 2021, gælder de nye regler. |

## Procedurer for bevillingsregnskaber fra efterår 2021 og fremover

Ændringerne i budgetformaterne og i reglerne for overhead medfører, at der i de næste par år arbejdes med tre forskellige regnskabsformater. Det er vist i oversigten nedenfor, hvilket budgetformat og regnskabsformat man skal bruge, hvis man har 1) en bevilling der har slutdato i 2021, 2) en bevilling der starter før 1. september 2021 og slutter efter 31. december 2021, og 3) en bevilling der starter efter 1. september 2021:

|  |  |  |  |
| --- | --- | --- | --- |
| **Formater** | **Bevillinger med slutdato senest 31/12 2021** | **Bevillinger med startdato før 1/9 2021 og slutdato efter 31/12 2021** | **Bevillinger med startdato efter 1/9 2021** |
| Budgetformat med overhead  | X | X |  |
| Nyt budgetformat  |  |  | X |
| Regnskabsformat med overhead; **Format A** | X |  |  |
| Regnskabsformat med overhead og driftsudgifter; **Format B** |  | X |  |
| Nyt regnskabsformat; **Format C** |  |  | X |

Nedenfor beskrives hver af de tre regnskabsformater. *NB: De beskrevne regnskabsskemaer gælder ikke for bevillinger under Oplysningspuljen og programbevillinger under Civilsamfundspuljen, da disse bevillinger har deres egne regnskabsskemaer.*

**Regnskabsformat med overhead; Format A**

Det eksisterende regnskabsformat anvendes for alle bevillinger med startdato før 1. september 2021 og slutdato senest 31. december 2021. Slutdato betyder, at alle projektets aktiviteter afsluttes senest den 31. december 2021, og bevillingshaver derefter indsender afsluttende rapport samt revideret afsluttende regnskab indenfor deadlines i henhold til kontrakten.

Da slutdatoen skal være senest 31. december 2021, og deadline for afsluttende regnskab er senest seks måneder efter slutdato, modtager CISU regnskaber i Format A til og med 30. juni 2022.

Man kan kende Format **A** ved, at note 2 har titlen *Dansk timeanvendelse udspecificeret* (For støtte til ansøgningsproces er dette note 1).

Det er vigtigt, at bevillingshaver udfylder note 2 korrekt for projektet, idet der kan afregnes overhead til og med 31. december 2021, såfremt dette var inkluderet i det godkendte bevillingsbudget. Det skal også sikres, at revisor reviderer dette i henhold til gældende retningslinjer og vejledninger for overhead, timeregistrering m.v.

**OBS**. Hvis bevillingshaver søger forlængelse af projektet, og dermed forlænger projektperioden til at fortsætte efter 31. december 2021, skal bevillingshaver uanset baggrunden for forlængelsen, anvende Format B.

## **Regnskabsformat med overhead og driftsudgifter; Format B**

Regnskabsformat B anvendes for alle bevillinger med startdato før 1. september 2021 og slutdato efter 31. december 2021. Slutdato betyder, at alle projektets aktiviteter afsluttes efter den 31. december 2021, og bevillingshaver derefter indsender afsluttende rapport samt revideret afsluttende regnskab indenfor deadlines i henhold til kontrakten.

Man kan kende Format **B** ved, at note 2 har titlen *Dansk timeanvendelse* ***og driftsomkostninger*** *udspecificeret* (For støtte til ansøgningsproces er dette note 1).

Det er vigtigt, at bevillingshaver udfylder note 2 korrekt for projektet, idet der kan afregnes overhead til og med 31. december 2021, såfremt dette var inkluderet i det godkendte bevillingsbudget. Det skal også sikres, at revisor reviderer dette i henhold til gældende retningslinjer og vejledninger for overhead, timeregistrering m.v. Der kan regnskabsaflægges overhead til og med 2021, og dermed også tidligere år i projektperioden.

Overhead, der er budgetteret med fra 1. januar 2022, kan ikke regnskabsføres som overhead uanset timeregistrering m.v. Overhead skal i stedet regnskabsføres til dækning af driftsudgifter for bevillingshaver. Udenrigsministeriets retningslinjer for nuværende beskriver overhead som en *forholdsmæssig dækning af generelle driftsomkostninger*. Derfor skal overhead i bevillingernes budgetter i princippet omdøbes til *Driftsomkostninger forholdsmæssig dækning*. Da denne ændring sker på underbudgetlinjer i budgettet, ændrer det ikke på hovedbudgetlinjerne i budgettet godkendt af CISU.

Det er dog vigtigt, at bevillingshaver afklarer med egen revisor, hvorledes der skal afregnes for dækning af driftsomkostninger, og hvilke ændringer dette evt. medfører i regnskabssystemet. Bilag og dokumentation for udgifterne til den forholdsmæssige dækning er bevillingshavers reelle udgifter til foreningens drift.

Bevillingshaverne må gerne afregne samlede beløb til driften fra bevilling til forening, så længe foreningsregnskabet indeholder dokumentationen, som revisor reviderer i forbindelse med bevillingsregnskabet. Dette er, hvad revisor skal forholde sig til i forhold til afregning af dækning af driftsomkostninger, sammen med forvaltningsrevisionen, dvs. sparsommelighed, effektivitet m.v.

## **Regnskabsformat C**

Regnskabsformat C anvendes for alle bevillinger med startdato fra 1. september 2021, uanset slutdato.

Regnskabet følger det nye budgetformat. Som beskrevet ovenfor i indledningen, er overhead i de nye budgetter erstattet af muligheden for, at den danske organisation kan medtage projektunderstøttende omkostninger i budgettet. På denne måde har den danske organisation mulighed for at få dækket en rimelig andel af projektets udgifter til f.eks. kontorhold, lønning af ledelse, lønandel til tværgående medarbejdere, IT-udstyr etc.

Det anbefales at anvende hjælpearket til regnskabet ved udarbejdelsen af det afsluttende regnskab, da dette Excel-ark er kodet med referencer til de korrekte celler i resultatopgørelsens budget og regnskab.